દલિત યુવકની હત્યાની ગૂંજ સંસદ સુધી પહોંચી, પોલીસે ૪ ટીમો બનાવી
ગુજરાતના માંડલ પાસેના ગામમાં આંતરજ્ઞાતિય લગ્ન કરનાર દલિત યુવાન હરેશ સોલંકીની હત્યાના પડઘા ફરી એકવાર સંસદમાં પડ્યા છે. કેરળના કોંગ્રેસના સાંસદ કે.સુરેશે આ મામલે સંસદને સ્થગિત કરવાના પ્રસ્તાવની નોટિસ આપી છે. આ મામલે હવે લોકસભાના અધ્યક્ષ અંતિમ નિર્ણય કરશે. પરંતુ માંડલની આ ઘટનાની ગૂંજ સંસદ ભવન સુધી પહોંચી ગઈ છે.ગુજરાતમાં દલિત જેને પગલે ગુજરાત સરકાર પણ હરકતમાં આવી ગઈ છે અને કેસની સંપૂર્ણ તપાસની સાથે ગામમાં શાંતિ અને ભાઈચારો જાળવવા માટે પ્રયાસો શરૂ કર્યા છે.
હરેશ સોલંકીના હત્યા મામલે ૮ શખ્સો સામે ગુનો નોંધાયો છે અને તમામને ઝડપી લેવા માટે પોલીસે ૪ ટીમો બનાવી છે. પોલીસ આ મામલે સંબંધિત લોકોની પૂછપરછ કરી રહી છે. આ તમામ શખ્સો સામે હત્યા, સરકારી કામમાં દખલગીરી અને એટ્રોસિટી હેઠળ ગુનો દાખલ કરાયો છે. તેમજ બે લોકોની અટકાયત કરી છે. જ્યારે બાકીના આરોપીઓ ફરાર છે અને આરોપીઓના પાડોશીઓના ઘર પણ બંધ જોવા મળ્યા છે. હાલ ગામમાં ચૂસ્ત પોલીસ બંદોબસ્ત ગોઠવાયો છે.
૮ જુલાઈએ સાંજે પોણા સાત વાગ્યે યુવતીના પિતા દશરથસિંહ તે સમયે ડ્રાઈવર સીટની બાજુમાં બેઠેલા હરેશભાઈને જોઈ ઉશ્કેરાયા અને આને કોણે અહીં બેસાડયો છે કહીને આગળનો દરવાજો ખોલી નાંખ્યો હતો. આ દરમિયાન આઠથી દસ માણસો લાકડી, તલવાર ધારીયા અને છરી સાથેના હથિયારો સાથે આવી પહોંચ્યા હતા. તેમણે વાહનની આગળ ટ્રેકટર ઉભુ કરી દઈને આડશ ઉભી કરી દીધી હતી. આ શખ્સોએ તિક્ષ્ણ હથિયારો સાથે હરેશના ગળા પર તિક્ષ્ણ હથિયારોના ઘા માર્યા હતા. જ્યારે દશરથસિંહ ધારીયા વડે હરેશના માથાના ભાગે વાર કરતા હતા. ત્યારબાદ દલિત યુવક હરેશ સોલંકીનું મોત થયું.